
Kad sam izašao iz detoksa pre šest meseci, svi su me gledali kao da sam došao sa nekog mini – odmora. Nije bilo zapitkivanja niti previše zanimanja za detalje samog lečenja, što mi je u stvari i odgovaralo, pošto stvarno nisam rad da jednu priču obrćem bezbroj puta. Svakako sam mišljenja da su posle Covida – 19 ljudima pale sve maske, pa otuda i izostanak iznenađenja što se ljudi minimalno interesuju za moja sranja. Čestitke, tapšanja po ramenu, "bravo, izvukao si se", sve je to lepo izostalo, srećom.

Uglavnom se svodilo na: „super, izgurao si to lečenje, sad je gotovo, idemo dalje!

Nije bilo gotovo. Nije ni blizu bilo gotovo.

Ovu knjigu pišem zato što nemam s kim pričati o ovoj temi, a po glavi mi se konstantno vraćaju slike iz vremena stare slave, pa sam pomislio da je ovo dobar način da podelim svoje misli, strahove i nemire sa nekim.

Ovo nije jedan od onih tekstova gde ti neko prodaje bajku o oporavku. Neću ti reći da je sve super, da je trezno stanje najlepša stvar na svetu i da samo treba da veruješ u sebe. Svakako te neću gledati sa visine i držati ti predavanje kako si mogao i ranije da prestaneš. Trideset godina sam bio na opiјatima i alkoholu. Znam šta znači biti u tome i uglavnom samo o tome razmišljati, znam šta znači razočarenje sutradan u sebe, pošto si svečano sebi obećao da od ponedeljka prestaješ. Kada ti konačno ta samoizdaja više ne bude pravila moralni problem, to ti je znak da razmisliš o stručnoj pomoći, pošto, veruj bratu, minimalna je šansa da se sam bez adekvatne podrške rešiš tih poroka, ili ti tog Zla.

Ovde ću slobodno pisati o onome o čemu niko ne priča, a većina ne bi ni razumela, zar ne? Recimo, o danima kad ti treba celih pet minuta da skontaš: „ jebote, ko sam ja uopšte kada ne pijem“, kao i o nedeljama u kojima si za promenu konstantno trezan, dok vrištiš u sebi kako bi sve dao da uopšte nisi, jer je bar bilo poznato.

Ova knjiga je za one koji su tek prestali i ne razumeju zašto im nije lakše. Za one koji su na pink cloudu i ne znaju da će ubrzo da splasnu. Za porodice koje misle da je osoba „izlečena“ i ne kapiraju zašto je često potištena. I za sve one koji razmišljaju o trezvenosti ali ih plaši ono što dolazi posle.

Nećeš ovde naći lažnu nadu. Naći ćeš istinu. A istina je - biće ti teško. Ali bar ćeš znati da nisi sam u tome.

Dan posle detoksa

Izašao sam iz klinike na lepo prolećno jutro. Sunce, čist vazduh, ćaskanje ptica - kao u nekom jebenom filmu. Osećao sam se... nikako. Ni dobro, ni loše. Prazan.

Tridesет dana u klinici. Tridesет dana bez opijata, bez alkohola. Tridesет dana terapije, razgovora, plana, ciljeva. „Sad si spreman“, rekli su mi. „Sad počinje tvoj novi život“.

Krenuvši ka kapiji, sa svakim korakom sam osetio blagi pad raspoloženja, dok su mi se dani lečenja i grupne terapije polako okretale u pravcu magle, gde će lukavo zametnuti svoj trag. Hmm...očekivano? Boga mi, meni je i bilo. Verujem da je sa zdravstvenog aspekta ovih mesec dana bilo neophodno i dobrodošlo, dok sam ja to osetio samo kroz nedostatak dijareje i redovnog povraćanja.

